Verdagtes erken glo hulle het Duitse toeris beroof  Nick Frischke (22) word tans in die Wes-Kaap vermis. (Foto: SAPD) Drie van die vyf verdagtes wat met die besittings van die vermiste Duitse toeris, Nick Frischke (22), in hul besit betrap is, het glo in die Wynberg-landdroshof erken dat hulle die jong man beroof het. Só het die Houtbaai-gemeenskapspolisiëringsforum (GPF) Dinsdag op sy Facebook-blad gesê. Die gesteelde besittings sluit in Frischke se selfoon, identiteitsdokument, kredietkaart, rugsak en ŉ mes. “Ondanks intensiewe ondervraging en die opvolg van inligting is daar nog steeds geen teken van die vermiste stapper nie. Die polisie se ondersoek duur voort.” Kol. Andrè Traut, polisiewoordvoerder, het aan Maroela Media bevestig dat twee van die verdagtes op 21 Februarie in hegtenis geneem is en die ander drie op 23 Februarie. Die verdagtes word deur aanklagte van roof in die gesig gestaar en het Maandag in die hof verskyn. Die verdagtes is onder meer tydens ŉ klopjag in Houtbaai vasgetrek. “Ons het rede om te glo dat die verdagtes die goedere tydens ŉ rooftog verkry het. “ŉ Geïntegreerde soektog na Nick Frischke is nog steeds aan die gang terwyl die omstandighede na sy verdwyning ondersoek word.” Volgens Traut sal die polisie weens die sensitiewe aard van die ondersoek nie oor moontlike uitkomste kan bespiegel nie, en ook nie enige inligting bekend maak wat die ondersoek kan benadeel nie. Maroela Media het vroeër berig dat Frischke vermoedelik verdwyn het toe hy ŉ staproete op Tafelberg in die omgewing van Houtbaai wou onderneem. Frischke word sedert 15 Februarie vermis. Hy het in ŉ gastehuis in Pinelands oorgebly, maar nooit weer teruggekeer nadat hy die gastehuis omstreeks 10:00 op die betrokke dag verlaat het nie. Sy besittings is steeds by die gastehuis en Frischke het sedertdien nog nie weer met sy familie in Duitsland kontak gemaak nie.